[{"text_idx": "#000000", "text": "Latino ig\u0302is minuskla en nova Pomego"}, {"text_idx": "#000001", "text": "Komence de julio Bertilo Wennergren lanc\u0302is novan version de sia klasika Plena Manlibro de Esperanta Gramatiko, PMEG 2023. G\u0302i estas kiel kutime libere havebla en la reto. Samtempe aperas ankau\u0306 g\u0302isdatigita versio de la presita Detala Gramatiko de Esperanto. Libera Folio petis lin rakonti, kio estas nova en la Esperanta gramatiko."}, {"text_idx": "#000002", "text": "Bertilo Wennergren kun novaj okulvitroj."}, {"text_idx": "#000003", "text": "J\u0302us estis lanc\u0302ita versio 15.4 de PoMEGo sub la nomo PMEG 2023. G\u0302i estas havebla en la ordinara reta versio, kaj ankau\u0306 els\u0302utebla kiel HTML kaj kiel PDF."}, {"text_idx": "#000004", "text": "PMEG 2023 aperas samtempe kiel nova versio de la Detala Gramatiko de Esperanto, kiu estas mallongigita versio de PMEG 2023 kun tradiciaj gramatikaj terminoj. G\u0302in eldonas E@I."}, {"text_idx": "#000007", "text": "\u2013 Tra la tuta verko mi transiris al minuskla skribo de lingvonomoj kiel \u201dlatino\u201d kaj \u201dsanskrito\u201d. Kvankam lau\u0306 mi estas logike skribi tiajn nomojn majuskle, en la praktika uzado minuskla skribo estas plene superrega. Multaj el la plibonigoj de PMEG 2023 fakte okazis, dum mi laboris pri la Detala Gramatiko, c\u0302ar ne malofte simpligoj kaj rearang\u0302oj, kiujn mi faris en tiu verko, subite s\u0302ajnis al mi superaj al la arang\u0302o en PMEG, kaj mi do transprenis ilin ankau\u0306 tie. Pli kompletan liston de la s\u0302ang\u0302oj oni povas trovi en la TTT-versio de PMEG."}, {"text_idx": "#000009", "text": "\u2013 Lau\u0306 mi nur temas pri plia klareco kaj ie kaj tie pri kompletigoj pri fajnaj detaloj. Nenio revolucia okazis, krom eble se oni rigardas s\u0302ang\u0302on de uskleco de la vorto \u201dlatino\u201d kiel gravan aferon."}, {"text_idx": "#000013", "text": "\u2013 La unuaj du eldonoj de la Detala Gramatiko vendig\u0302is tre bone, kaj mi supozas, ke ankau\u0306 la nova tria eldono rapide elc\u0302erpig\u0302os. Inter la versio de PMEG en 2005, sur kiu bazig\u0302is la unuaj du versioj de la Detala Gramatiko, kaj PMEG 2023, tamen okazis multaj gravaj s\u0302ang\u0302oj en PMEG, precipe en PMEG 2020. La nova Detala Gramatiko estas bazita sur PMEG 2023. Sekve g\u0302i estas plurloke grave alia ol la unuaj eldonoj. Mi kompilis g\u0302in entute plene nove, el PMEG 2023, tenante plejparte la saman strukturon kiel en la unuaj eldonoj, sed en multaj lokoj faris alian elekton pri tio, kion mi tenis, kaj tio, kion mi ellasis el PMEG."}, {"text_idx": "#000015", "text": "\u2013 Por novaj lernantoj supozeble pli tau\u0306gas la Detala Gramatiko, c\u0302ar g\u0302ia enhavo estas la esenca gramatiko, kiun oni bezonas scii. Tamen povas esti, ke tiuj, kiuj ne regas tradician gramatikan terminologion, tamen volas tuj aliri PMEG-on. C\u0302iu decidu por si mem."}, {"text_idx": "#000017", "text": "\u2013 Ne ekzistas nun konkretaj planoj pri nova papera eldono de PMEG, sed eble iam tio okazos. La nun aktuala papera eldono estas de 2020, de kiam pasis nur tri jaroj, kaj tiu eldono estas plu tute bone uzebla. Sed eble post du jaroj au\u0306 simile povos esti tempo por nova papera PMEG. Multo dependas de la pritakso de la eldonanto."}, {"text_idx": "#000019", "text": "\u2013 Se vi estas fanatika PMEG-amanto, vi kompreneble volos havi ankau\u0306 la trian eldonon. Sed vi do ankorau\u0306 ne bezonas decidi, kiom fanatika vi estas. Sed \u2013 kiu scias? \u2013 eble en 2025 mi estos farinta ankorau\u0306 pli da gravaj modifoj de PMEG, kaj la verko montrig\u0302os tiom multe pli bona, ke c\u0302iuj volos g\u0302in nepre havi."}, {"text_idx": "#000020", "text": "Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)Click to share on Mastodon(Malfermig\u0302as en nova fenestro)"}, {"text_idx": "#000023", "text": "La shangho de uskleco de la vorto \u201clatino\u201d estas grava afero.\nBrave, Bertilo, via laboro estas granda kontribuo al Esperanto."}, {"text_idx": "#000025", "text": "Vi pravas, la brikforma \u201cmanlibro\u201d antaue deklaris per si mem, sur pagho 15:\n\u201cNe ekzistas devigaj reguloj pri la uzo de majuskloj kaj minuskloj\u201d.\nKompreneble, chi tio estas afero de bona E-gusto."}, {"text_idx": "#000026", "text": "En 1985, kiam mi eklaboris en la Centra Oficejo, mi lernis kaj ekuzis diversajn konvenciojn de UEA (t.e. CO). Ekzemple, mi ekskribis \u201cEsperanto/Esperanta\u201d, dum antau\u0306e mi c\u0302iam skribis \u201cesperanto/esperanta\u201d, sekvante fakte la kutimojn en la finna. Siavice \u201cesperantisto\u201d devas nepre esti minuskla. Nuntempe la konvencioj bedau\u0306rinde ne plu estas konsekvence sekvataj kaj vidi \u201cEsperantisto\u201d akre pikas miajn okulojn."}, {"text_idx": "#000027", "text": "PMEG estas modifita rilate al la prezento de nomoj de lingvoj. Danke al tio chi la estonteco de la Esperanto-movado estas sekurigita. Kaj mi jam erare pensis, ke chi-cele varbado en platformoj uzataj de precipe junuloj estas necesa \ud83d\ude09"}, {"text_idx": "#000028", "text": "C\u0302u iu scias, kiel mendi \u201cDetala Gramatiko de Esperanto\u201d?\n(Mi jam kontaktis E@I, kaj ec\u0302 kontrolis Libroservon de UEA)"}, {"text_idx": "#000029", "text": "Mi tre bedau\u0306ras la minuskligon de *Latino* kaj *Sanskrito* kaj ne sekvos g\u0302in.\nProprajn nomojn oni skribas majuskle, kaj se la plimulto erare skribas minuskle (pro analogio al lingvonomoj, kiuj ne estas propraj nomoj, sed adjektivoj; simile denaskuloj ofte diras \u201cla Esperanta\u201d), tiam oni prefere insistu pri lau\u0306reguleco kaj klerigu tiujn homojn, anstatau\u0306 per enlibrigo kvazau\u0306 beni la neregulaj\u0302on."}, {"text_idx": "#000033", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]